A templom falának hajtott egy teherautó Zalatárnokon (frissítve)
A templom falának hajtott egy magyar rendszámú kamion a 75-ös főúton, Zalatárnok belterületén
A sofőr elmondása szerint egy állat ugrott ki elé, ezért megpróbált jobbra kormányozni. A teherautó emiatt lehajtott az aszfaltról és a templom egyik támfalának ütközött. A sofőr nem sérült meg, a kamion vezetőfülkéje összetört, elfolyt a gázolaj, és ezért a kamionmentőknek kellett elszállítani a járművet. A mentés ideje alatt teljes útzár volt érvényben. Az időközben a helyszínre érkező Nagy Tamás plébános közölte: a templom falán kívül és belül is repedések keletkeztek az ütközéstől. Soós Zsolt polgármester elmondta: gyakorlatilag élhetetlen a falunak ez a része, óriási forgalmat bonyolít le a 75-ös út, a szerencsén múlt, hogy eddig nem történt tragédia. Van egy híd is, ami annyira szűk, hogy két autó nem fér el egymás mellett, csak váltakozó irányban haladhatnak a járművek.